මෙවර ලෝක යොවුන් නෙට්බෝල් ශූරතාවලිය 2013 අගෝස්තු 22 සිට 31 දක්වා පැවැත්වීමට නියමිත අතර අයැදුම්පත් යොමු කිරීමේ අවසන් දිනය අගෝස්තු 1දාට යෙදී තිබුණි.ලෝක යොවුන් නෙට්බෝල් තරගාවලිය පිළිබඳ ජගත් සම්මේලනය ලිඛිතව සෑම රටකටම තොරතුරු යොමු කරන අතර ශ්‍රී ලංකාවේ නෙට්බෝල් පරිපාලනය ඒ සඳහා ප්‍රතිචාර දක්වා නොමැත.මේ තරගාවලියට මුලින්ම අයැදුම්පත් හා ඇතුළත්වීමේ ගාස්තු යොමු කරන රටවල් 20කට අවස්ථාව හිමිකර දීමට සංවිධායකයෝ කටයුතු කරති.තරගාවලියට ඉදිරිපත්වන කණ්ඩායම්වලට ඇතුළත්වීමේ ගාස්තුව වන ඇමෙරිකානු ඩොලර් 1500ක පමණ මුදලට අමතරව වෙනත් මුදල් අය නොකිරීම විශේෂතවයකි.ලබන වසරේ බෲනායිහිදී ආසියානු යොවුන් නෙට්බෝල් තරගාවලිය පැවැත්වෙන හෙයින් එයට පෙර ලෝක යොවුන් ශූරතාවලියට ශ්‍රී ලංකාව එක් වන්නේ නම් විශාල වාසියක් ලැබීමට ඉඩ ති‍බිණි.කෙසේ වුවද ක්‍රීඩා අමාත්‍යංශයේ උත්සාහය මත ශ්‍රී ලංකා පිල පොරොත්තු ලේඛනයේ මුලින් සිටියහොත් ශ්‍රී ලංකා පිලට තරමක බලාපොරොත්තු ඇති කරගත හැකිය.දැනට තෝරාගෙන ඇති කණ්ඩායමක් සහභාගී නොවන බව සංවිධායකයන්ට දැනුම් දුනහොත් පොරොත්තු ලේඛනයේ මුලින් සිටින කණ්ඩායමට අවස්ථාවක් හිමි වේ.නියමිත දිනට අයැදුම් කිරීමේ සුදුසුකම මත ලෝක යොවුන් නෙට්බෝල් තරගාවලියට තෝරාගෙන ඇති රටවල් මෙසේය.ඔස්ට්‍රේලියාව, බාර්බඩෝස්, බර්මියුඩා, බොට්ස්වානා, කේමන් දුපත්, ජිබ්රෝල්ටා, එංගලන්තය, ෆීජි, මෝල්ටා, නැමීබියාව, නවසීලන්තය, උතුරු අයර්ලන්තය, ස්කොට්ලන්තය, අයර්ලන්තය සිංගප්පුරුව, දකුණු අප්‍රිකාව, ශාන්ත ලුසියා, ට්‍රිනිඩෑඩ් ටුබෑගෝ, ඇමෙරිකාව, වේල්සය.